สิ้นสุรางค์ ดุริยพันธุ์ ศิลปินแห่งชาติครูแม่แบบคีตศิลป์ไทย กำหนดสวดพระอภิธรรมศพ ณ วัดตรีทศเทพวันที่ 15 - 21  กุมภาพันธ์นี้
สิ้นสุรางค์ ดุริยพันธุ์ ศิลปินแห่งชาติครูแม่แบบคีตศิลป์ไทย กำหนดสวดพระอภิธรรมศพ ณ วัดตรีทศเทพวันที่ 15 - 21 กุมภาพันธ์นี้นายชาย นครชัย อธิบดีกรมส่งเสริมวัฒนธรรม เปิดเผยว่า นางสาวสุรางค์ ดุริยพันธุ์ ศิลปินแห่งชาติ  สาขาศิลปะการแสดง (คีตศิลป์) ปี 2560 เสียชีวิตเมื่อช่วงบ่ายที่ผ่านมาที่โรงพยาบาลเจ้าพระยา เนื่องจากหัวใจล้มเหลว ปอดติดเชื้อไตวาย สิริอายุ 82 ปี โดยจะมีพิธีพระราชทานน้ำหลวงอาบศพ ในพรุ่งนี้ เวลา 17.00 น. และมีกำหนดสวดพระอภิธรรมศพ ระหว่างวันที่ 15 - 21  กุมภาพันธ์ เวลา 19.00 น. ณ วัดตรีทศเทพ กรุงเทพมหานคร ซึ่งครอบครัวจะเก็บศพไว้บำเพ็ญกุศลเป็นเวลา 100 วัน และกรมส่งเสริมวัฒนธรรม จะดำเนินการขอพระราชทานเพลิงศพให้ต่อไปสำหรับนางสาวสุรางค์ ดุริยพันธุ์ เป็นนักร้องประจำวงประชันปี่พาทย์ดุริยประณีต ขับร้องเพลงหลายประเภท ได้แก่ เพลงเกร็ด เพลงเถา เพลงละคร ขับเสภา เพลงหุ่นกระบอก มีผลงานบันทึกเสียง เริ่มต้นตั้งแต่ครั้งที่เรียนอยู่เขมะสิริอนุสรณ์  การขับร้องเพลงไทยของอาจารย์สุรางค์ ได้เป็นแบบอย่างแก่ผู้สนใจศึกษาดนตรีไทย ขับร้องไว้กับแถบบันทึกเสียงคณะเสริมมิตรบรรเลงเผยแพร่ออกอากาศทางสถานีวิทยุมากกว่า 100 เพลง นอกจากนี้ ยังมีงานบันทึกซีดี งานบันทึกเสียงเหล่านี้เป็นทั้งหลักฐานประวัติศาสตร์ทางดนตรีไทยที่สำคัญและเป็นแหล่งเรียนรู้แก่นิสิตนักศึกษาและผู้สนใจในวิชาการขับร้องเพลงไทยมายาวนานกว่า 60 ปี รวมทั้งได้ฝึกสอนวิชาขับร้องเพลงไทยให้แก่นักแสดงและผู้สนใจจำนวนมากสอนวิชาขับร้องเพลงไทยให้สถาบันการศึกษาหลายแห่ง มีผลงานสร้างสรรค์ประพันธ์บทเพลงขับร้อง ทางร้องเพลงไทยและวิธีการฝึกหัดขับร้องที่นำไปต่อยอดความรู้ทางดนตรีไทย บทโทรทัศน์รายการสารคดี บทวิทยุรายการวรรณกรรม บทวิทยุโทรทัศน์ รายการอยู่อย่างไทย ได้ผลิตสื่อการเรียนที่เป็นทั้งเอกสารประกอบวิชาขับร้องเพลงไทยเอาไว้เป็นจำนวนมาก ถือเป็นครูแม่แบบในการขับร้องเพลงไทยทั้งในระบบการศึกษาและนอกระบบการศึกษา